รัฐเคาะงบปี61ขาดดุล4.5แสนล้าน
"สมคิด" เผยกรอบงบประมาณปี61 วงเงิน 2.9 ล้านล้านบาท ขาดดุล 4.5 แสนล้านบาท คาดเศรษฐกิจขยายตัว 3.8%
12 ม.ค. 2560

"สมคิด" เผยกรอบงบประมาณปี61 วงเงิน 2.9 ล้านล้านบาท ขาดดุล 4.5 แสนล้านบาท คาดเศรษฐกิจขยายตัว 3.8%
นายสมคิด จาตุศรีพิทักษ์ รองนายกรัฐมนตรี เปิดเผยว่า กรอบงบประมาณรายจ่ายปี 2561 จะมีวงเงิน 2.9 ล้านล้านบาท เป็นงบประมาณแบบขาดดุล 4.5 แสนล้านบาท โดยมีการประมาณการเก็บรายได้อยู่2.45 ล้านล้านบาท การทำงบขาดดุลจะไปเพิ่มงบลงทุนให้มากขึ้นอยู่ที่ 23% ของงบประมาณรายจ่าย จากปีงบ 2560 อยู่ที่ 22%
ทั้งนี้ คาดว่าเศรษฐกิจไทยปี 2561 จะขยายตัว 3.8% อัตราเงินเฟ้อ 2% การนำเข้าขยายตัว 7% ราคาน้ำมันดิบดูไบ 55 เหรียญสหรัฐต่อบาร์เรล และอัตราแลกเปลี่ยนเงินบาทอยู่ที่ 36 บาทต่อเหรียญสหรัฐ
นายสมคิด กล่าวว่า เศรษฐกิจโลกยังมีความเสี่ยงแม้ว่าเศรษฐกิจภายในฟื้นตัวมากขึ้น การทำงบประมาณขาดดุลยังมีความจำเป็น ซึ่งสัดส่วนหนี้สาธารณะปี 2561 อยู่ที่ 45% ของจีดีพี อยู่ในกรอบความยั่งยืนทางการคลังที่กำหนดไว้ 60% ของจีดีพี
นายสมศักดิ์ โชติรัตนะศิริ ผู้อำนวยการสำนักงบประมาณ กล่าวว่า คำของบประมาณจากหน่วยราชการทั้งหมดอยู่ที่ 4.52 ล้านล้านบาท และได้มีการพิจารณาเบื้องต้นอยู่ที่ 3.41 ล้านล้านบาท ซึ่งจะต้องมีการพิจารณาลำดับความสำญของงบประมาณให้เหลืออยู่ที่ 2.9 ล้านบาท